寄謝潘舍人贈烏紗帽
作者：范浚
朝代：宋

paragraphs: 野人儀矩初無華，况復破帽風簷斜。
先生有意念衰醜，折簡遠送新烏紗。
束巾試著出妨戶，色若露洗凌晨鴉。
舍人樣好信殊俗，朽質得此慚無涯。
白癡稚子强解事，競道宜稱相讙譁。
輕寬不但愜當暑，掉頭曝背仍堪誇。
修容他日奉遊宴，便可笑誚參軍嘉。
從今旦暮戴公賜，閉關無事聊煎茶。